Acum 50 de ani, în București încă puteau fi zărite oi și vaci la păscut, în proximitatea centrului.
Fotografii păstrate în arhiva Institutului de Studii Sud-Est Europene surprind atmosfera zonei Manu Cavafu, tipică pentru tradiționala mahala bucureșteană. Acestea sunt făcute cu puțin timp înainte de amenajarea Parcului Tineretului și de ridicarea cartierului Tineretului. În unele instantanee apar Liceul Gheorghe Șincai, Crematoriul Cenușa și biserica Manu Cavafu.
Vintilă M. Mihăilescu descrie farmecul zonei Manu Cavafu, cu puțin timp înainte de a fi demolată: „Pe străzile Manu Cavafu, Mocănunței, Norilor îți atrag atenția calcane de case, garduri de scânduri ce stau să cadă, căsuțe mărunte – unele căptușite cu tablă – sau chiar cocioabe, și totuși cu flori împrăștiate, copaci, iederă, viță.”